text: Johnny Søtrup om VM-speedway: Glad og stolt
  27 november 2014 kl. 09.58
  Esbjergs borgmester Johnny Søtrup (V) kan næsten ikke få armene ned efter at han sammen med Esbjerg Motorsport i dag kunne afsløre, at speedway VM for par "Best Pairs" kommer til byen til maj.
  - Jeg er både stolt og glad over, at vi kan få så stort et arrangement til byen, siger borgmester Johnny Søtrup til TV SYD lige efter pressemødet torsdag formiddag.
  Her blev det afsløret at finalen i løbsserien "Best pairs", som er det uofficielle VM for par, skal køres på Granly Arena i Esbjerg.
  Kommunen har selv smidt 300.000 kroner i projektet i form af et by-sponsorat, og de penge er godt givet ud, mener borgmesteren
  - Vi kommer til at vise byen frem til gæster fra både Danmark og resten af Europa, siger Johnny Søtrup.
  Indtil videre bliver der sat ca. 7.000 billetter til salg til arrangementet, som også bliver vist på Eurosport.
  